जम्मू-कश्मीर के ऊंच पहाड़ मन मं तुमन ला अकेल्ला बकरवाल कमतेच देखे ला मिलही.
ये घूमंतु समाज अपन मवेसी मन ला चराय सेती चरी-चरागान ला खोजे जम्मो हिमालय मं बड़े मंडली बनाके जाथें. "तीन ले चार भाई अपन परिवार ला धरके एके संग मं जाथें." मोहम्मद लतीफ़ कहिथें, जऊन ह हरेक बछर ऊंच जगा धन बहक ला जाथें. वो ह कहिथें, "गोहड़ी ला संभाले असान आय काबर छेरी अऊ मेढ़ा ला एके संग रखे जाथे." करीबन 5,000 मेढ़ा, छेरी, घोड़ा अऊ कुछेक राजसी बकरवाल कुकुर मन के जिकर करथें जऊन ह ओकर संग हरेक बछर जाथें.
बकरवाल मन के जम्मू के चातर इलाका मन ले लेके पीर पंजाल अऊ हिमालय के ऊंच चरागान तक के रद्दा मं करीबन 3,000 मीटर के चढ़ाई सामिल हवय. वो मन धूपकल्ला के सुरु होय के पहिली मार्च महिना के आखिर मं चले जाथें अऊ जड़कल्ला के सुरु होय के पहिली सितंबर के तीर लहूंटे ला सुरु करथें.
हरेक बेर जाय मं करीबन 6-8 हफ्ता लाग जाथे; माइलोगन मन, लइका मन अऊ कुछेक मरद मन सबले पहिली के मंडली मं रहिथें. मोहम्मद लतीफ कहिथें, "वो मन महत्तम चरागान मन मं हमर ले पहिली पहुंचथें अऊ गोहड़ी के आय सेती डेरा ला तियार राखथें." ओकर मंडली लद्दाख मं जोजिला दर्रा के तीर बसे मीनामार्ग तक राजौरी के तीर के चरागान मन मं जाथे.
बकरवाल बछर के अधिकतर बखत येती-वोती किंदरत रहिथें काबर वो मन के मेढ़ा मन ला कोठा मं नई रखे जाय सकय; वो मन ला खुल्ला मं चरे ला रहिथे. गोहड़ी के सुस्ताय अऊ खाय के भारी महत्ता हवय काबर मवेसी वो मन के आमदनी के पहिली जरिया आंय - छेरी अऊ मेढ़ा के गोस ला सब्बो कश्मीरी मन के तिहार मं भारी महत्ता देय जाथे. शौकत के एक झिन जुन्ना रिश्तेदार बताथें, "हमर मेढ़ा अऊ छेरी मन हमर सेती महत्तम हवंय. (इहाँ के) कश्मीरी मं करा (आमदनी सेती) अखरोट अऊ सेब के रुख हवंय." वो मन के आय-जाय मं घोड़ा अऊ खच्चर घलो महत्तम होथेः न सिरिफ कभू-कभार अवेइय्या सैलानी फेर परिवार के लोगन मन, मेढ़ा के लइका, ऊन पानी अऊ रोज के जरूरत के चीज घलो वो मन दोहारथें.
येकर पहिली दिन मं हमन शौकत के घरवाली शमाबानो के संग ओकर डेरा तक जाय सेती पहाड़ के ठाढ़ ढलान ला चढ़े रहेन. ओकर मुड़ी ऊपर बड़े अकन हौंला रहिस जेन मं नंदिया के पानी भरे रहिस. पानी लाय के बूता अक्सर माई चरवाहा मन ला करे ला परथे, जऊन ला चलत फिरत घलो हरेक दिन अइसने करे ला परथे.
घूमंतु समाज बकरवाल मन ला राज मं अनुसूचित जनजाति के रूप मं सूचीबद्ध करे गे हवय. 2013 के एक ठन रपट मं वो मन के अबादी 1,13,198 बताय गे हवय. जब वो मन जम्मू अऊ कश्मीर राज मं आथें-जाथें त वो मन ला बगीचा मन मं रोजी-मजूरी करे ला घलो मिल जाथे. एके जगा मं वो मन के हरेक बछर जाय ह कश्मीरी लोगन मन के संग मितानी के संबंध बन गे हवय. अक्सर तीर-तखार के गाँव के माइलोगन मन जऊन मन अपन मवेसी चराय ला आथें, अपन डेरा मं अवेइय्या मन के संग गोठियाय ला बइठ जाथें.
छेरी के दूध ले बने ताते तात मलाईदार गुलाबी चाहा पीयत गुलाम नबी कांडल कहिथें, "जुन्ना बखत बीत गे. वो ह वो बखत के बिन गुजारे नजारा के जिकर करत रहय जेकर वो वोला आदत पर गे रहिस. अब वो ह चरागान अऊ डेरा के जगा ला लेके संसो करत अऊ कऊनो भरोसा मं नई ये.
"हमन सुने हवन के सेना ह अवेइय्या बछर ये जगा ला कब्जा करे ला जावत हवय." वो ह आगू के पहाड़ ऊपर बाड़ा के एक नवा पांत डहर आरो करत कहिथे. हमर तीर मं बइठे दीगर बकरवाल ये समाज के सियान मन के बात ला सुनत रहिन, वो मन के चेहरा ह चिंता ले भरे हवंय.
वो ह बताथें, वो सब्बो कुछु नई ये. कतको चरागान मन ला सैलानी मन के सेती बदले जावत हवय; सोनमर्ग अऊ पहलगाम जइसने सबके चहेता जगा ये बछर सैलानी मन ले भर गे हवंय. ये बनेच अकन जगा ओकर मवेसी मन के सेती घाम के बखत महत्तम चरागान हवंय.
वो ह ये बात ला बतावत रहिन के बकरवाल ये इलाका मन मं घोड़ा मन ला भाड़ा मं दे के कमावत रहिन जिहां गाड़ी मोटर जाय लइक सड़क नई ये. वो ह कहिथे, ये सैलानी के सीजन के बखत हमर आमदनी के माई जरिया मं ले एक आय. फेर वो मन ला दलाल अऊ इहाँ के लोगन मन के संग न सिरिफ घोड़ा ला भाड़ा मं देय, फेर सैलानी धन ट्रेकिंग गाइड के रूप मं अऊ इहाँ के होटल मं काम खोजे ला चाही. 2013 के ये रपट के मुताबिक बकरवाल मन के अऊसत साक्षरता 32 फीसदी हवय, दीगर नऊकरी अधिकतर के पहुंच ले बहिर हवंय.
समाज ह ऊन के घलो कारोबार करथे जऊन ला कश्मीरी शॉल अऊ कालीन मं बदल दे गे हवय. कतको बछर ले, गुणवत्ता ला सुधारे के कोसीस मं कश्मीर घाटी अऊ गुरेजी जइसने देसी नस्ल के मैरिनो जइसने ऑस्ट्रेलिया अऊ न्यूजीलैंड के नस्ल मन के संग संकर करे गे हवय. इहाँ घलो बकरवाल मन के ऊपर खतरा मंडरावत हवय. "कुछेक बछर पहिली ऊन के दाम करीबन 100 रूपिया किलो रहिस. अब हमन ला 30 रूपिया घलो नई मिलत हवय." हमन ला कतको लोगन मन बताईन.
वो ह कहिथे के दाम के भारी तेजी ले गिरे सेती सरकार के चेत नई धरे के संग सुभीता ले मिले ऊन काटे के यूनिट के कमी सेती आय. वो मन जऊन असल ऊन बेंचथें, वो ह ऐक्रेलिक ऊन जइसने सस्ता ले टक्कर ले खतरा मं हवय. काबर के कतको चरागान तक ले बेपारी धन दुकान तक पहुंच नई होय सेती, बकरवाल घोड़ा धन खच्चर ले ऊन ला लेके जाथें अऊ फेर बजार तक ले जाय सेती गाड़ी भाड़ा मं लेथें. ये बछर, कतको बकरवाल मन अपन मेढ़ा के ऊन काटिन अऊ ऊन ला चरागान मं छोड़ दीन काबर येला दोहारे बर लगे खरचा बजार ले होय कमई ले जियादा रहिस.
उहिंचे, वो मन छेरी के चुंदी ले तंबू अऊ डोरी बनाथें. वो अऊ ओकर भाई शौकत ह डोरी ला खींच के हमन ला बताथे, "कागनी छेरी येकर सेती बढ़िया होथे, ओकर चुंदी लाम लाम होथे." कागनी वो नस्ल आय जऊन ह भारी कीमती कश्मीरी ऊन देथे.
मीना अख्तर तंबू के कोंटा मं रखाय कपड़ा लत्ता के नान कन गठरी डहर आरो करथे. जब तक ले वो ह रोय ला नई धरे तब तक ले गठरी मं रखे नवा जन्मे लइका ला मुस्किल ले पहिचाने जा सकथे. मीना ह वोला पहाड़ के तरी मं एक ठन अस्पताल मं भर्ती कराइस. वो ला उहाँ ले जाय ला परिस काबर के जचकी के दिन बीत गे रहिस अऊ वो ला जचकी के पीरा नई होय रहिस.
वो ह कहिथे, "मंय दुब्बर मसूस करत रहेंव. मंय अपन ताकत सेती हलवा (सूजी दलिया) खावत रहेंव, मंय बीते दू दिन ले रोटी खाय ला सुरु कर देय हंव." मीना के घरवाला तीर के गाँव मं लकरी काटे के बूता करथे अऊ ओकर कमई ले रोज के घर के खरचा चलथे.
चाहा बनाय सेती पाकिट के गोरस ला डारत वो ह कहिथे, हमन ला ये बखत गोरस नई मिलत हवय, छेरी मन जनेइय्या हवंय. एक बेर मेढ़ा जनिस त हमन ला फिर ले गोरस मिलही. बकरवाल सेती घीव, गोरस अऊ पनीर पोसन के जरूरी जरिया आंय, खासकरके माई लोगन अऊ लइका मन के सेती.
शौकत के डेरा के खालदा बेगम घलो अपन नान कन लइका संग चलत रहिथें, फेर ओकर किशोर उमर के बेटी जम्मू मं एक झिन बेटी रिस्तेदार तीर रहिथे जेकर ले वो ह इस्कूल जाय सकय. वो ह ये बात करत मुचमुचावत कहिथे, "मोर बेटी उहाँ बढ़िया करके पढ़े सकत हवय." कतको लइका मन करा अइसने सुविधा नई होवय अऊ वो मन ला अपन परिवार के संग जाय ला परथे. सरकार डहर ले मोबाइल इस्कूल चलाय के कोसिस बंद नई होय हवय काबर सिरिफ कुछेक बकरवाल वो मन के तीर जाय सकथें.
मोबाइल इस्कूल मं सरकारी गुरूजी मन हमेसा नई आवंय. 30 बछर के खादिम हुसैन हतास होवत कहिथे, "वो मन इहाँ नई आवंय फेर वो मन ला तनखा मिलथे." वो ह बकरवाल समाज के एक मंडली ले हवय, जऊन ह कश्मीर ला लद्दाख ले जोरेइय्या जोजी ला दर्रा के बनेच तीर मं डेरा डाले हवंय.
फैसल रज़ा बोकदा बताथें, "जवान पीढ़ी जियादा पढ़त हवय. वो मन घुमंतू जिनगी ला छोड़ के दीगर ला हासिल करे के कोसिस करत हवंय. वो मन ला ये (घुमंतू) जिनगी कठिन लागथे." वो ह जम्मू मं गुज्जर बकरवाल युवा कल्याण सम्मेलन के प्रांतीय अध्यक्ष आंय अऊ बेदखली अऊ अनियाव के मुद्दा ला उठाय सेती पीर पंजाल पर्वतमाला के जरिया ले चले के योजना बनावत रहिन. वो ह कहिथें, " ये हमन जवान लइका मन के सेती असान नई ये. जब हमन दीगर लोगन मन के संग बात करथन त हमन अभू घलो बनेच कलंक ले जूझत रहिथन. सहर मं त अऊ घलो जियादा (ऊंच-नीच) हमन ला गहिर ले असर करथे." बोकडा गुर्जर अऊ बकरवाल मन ला अनुसूचित जनजाति के रूप मं ओकर हक के बारे मं जागरूक करे के काम करत हवय.
श्रीनगर सहर के बाहरी इलाका मं जकूरा नांव के इलाका मं 12 बकरवाल परिवार रहिथें - वो मन के जुड़ के बखत के बाहक ला एक ठन पनबिजली बांध बनाय सेती विस्थापित करे गे रहिस, येकरे सेती वो मन इहाँ बस गे हवंय. अल्ताफ (बदले नांव) इहिंच जन्मे रहिस अऊ इस्कूल बस चलाथे. "मंय अपन सियान, बीमार दाई-ददा अऊ लइका मन के सेती इहींचे रहे के फइसला करेंव." वो ह बताथें के वो अपन समाज के दीगर लोगन मन के जइसने काबर नई जावय.
गुलाम नबी कहिथें, "तुमन मोर पीरा ला कइसे जाने सकहू." जऊन ह अपन सरा जिनगी पहाड़ मं खुल्ला किंदरत बिताय हवय, वो ह अपन समाज के अगम ला अचिंता नई होय देखत अऊ बाड़ा, सैरगाह अऊ बदलत जिनगी ले होवइय्या खतरा ला भांपत कहिथे.
रिपोर्टर मन फैसल बोकडा, शौकत कांडल अऊ इश्फाक कांडल ला वो मन के बड़े मन ले मदद अऊ पहुनई सेती अभार जतावत हवंय.
रितायन मुखर्जी देहाती अऊ घूमंतू समाज मं के ऊपर सेंटर फॉर पेस्टरलिज्म ले एक स्वतंत्र यात्रा अनुदान ले रिपोर्ट करथें. सेंटर ह ये रिपोर्ताज की सामग्री ऊपर कऊनो संपादकीय नियंत्रण नई रखे हवय.
